Imtella' Lulju 6, 2021 Il-Ministeru tas-Saħħa Iżraeljan qal li t-tilqima kontra l-Covid-19 immanifatturata minn Pfizer-BioNTech hija anqas effettiva kontra l-varjant Indjan tal-coronavirus. L-awtoritajiet tas-saħħa Iżraeljani qalu dan abbażi ta' analiżi li twettqet biex ir-rata ta' infezzjonijiet fil-pajjiż titpoġġa' taħt il-lenti. Skont diversi midja internazzjonali, fosthom l-aġenzija tal-aħbarijiet Taljana ANSA, l-Iżrael qed isostni li għalkemm il-vaċċin tal-Pfizer jgħin biex il-persuna ma tinħakimx mill-virus b'mod serju, din it-tilqima hija madwar 30% anqas effettiva kontra l-varjant Indjan tal-Covid-19. F'Marzu kien ġie stmat li din it-tilqima hija madwar 94.3% effettiva kontra l-varjant hekk imsejjaħ Delta, u issa dan il-persentaġġ niżel għal 64%. 90% tal-każi l-ġodda ta' Covid-19 li feġġew fl-Iżrael matul l-aħħar ġimagħtejn huma tal-varjant Indjan. Varjant, li huwa meqjus li jittieħed darbtejn aktar malajr.